1792–94-ben részt vett a francia forradalmi hadsereg elleni rajnai hadjáratokban. Mainz 1793-as ostroma során tanúsított vitézségéért megkapta a "Pour le Mérite" érdemrendet, és őrnaggyá léptették elő. A királyi herceg segédtisztjeként ténykedett az első koalíciós háborút 1795-ben lezáró baseli béke megkötéséig. Ezt követően a Mazuri tavaknál, a soldau-i helyőrségben (ma: Działdowo, Lengyelország) szolgált, a muskétás gárdánál "(Füsiliergarde)". 1797-ben zászlóaljparancsnokká nevezték ki.